Source: https://zakony.judikaty.info/predpis/zakon-139/2010/audit-dovodove-spravy
Timestamp: 2020-06-07 08:25:38+00:00
Document Index: 1218383

Matched Legal Cases: ['§ 11', '§ 11', '§ 11', '§ 16', '§ 16', '§ 34', '§ 11', '§ 34', '§ 34', '§ 6', '§ 6', '§ 6', '§ 6', '§ 6', '§ 6']

K predpisu 139/2010, dátum vydania: 08.04.2010
Všeobecná časťNávrh zákona, ktorým sa dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a o zmene a doplnení niektorých zákonov bol vypracovaný mimo Plánu legislatívnych úloh vlády Slovenskej republiky na rok 2010 a predkladá sa ako iniciatívny materiál.
Cieľom predloženého návrhu zákona je odstrániť nejednoznačnosť v aplikačnej praxi a na to nadväzujúcu časovú zdĺhavosť pri vybavovaní reštitučných nárokov oprávnených osôb. Predkladaný návrh zákona reaguje na pretrvávajúce problémy pri poskytovaní náhradných pozemkov oprávneným osobám Slovenským pozemkovým fondom. Rozširuje okruh pozemkov, ktoré nie je možné vydať ako náhradné pozemky, a to najmä z dôvodu, aby sa predišlo takým situáciám, keď Slovenský pozemkový fond vydá oprávnenej osobe ako náhradný pozemok taký pozemok, ktorý je následne potrebné využiť vo verejnom záujme.
Ustanovuje sa v článku I možnosť oprávnenej osobe, aby sama mohla navrhnúť náhradný pozemok. Oprávnená osoba bude môcť sama navrhnúť náhradný pozemok, a to najneskôr päť pracovných dní pred prerokovaním ponuky náhradného pozemku Slovenským pozemkovým fondom. V prípade, ak oprávnená osoba nebude súhlasiť s poskytnutím náhradného pozemku a pozemok, ktorý sama navrhne jej nebude možné poskytnúť z dôvodov uvedených v zákone, náhrada za pozemky sa tejto oprávnenej osobe poskytne v peniazoch.
Predložený návrh novely rovnako reaguje na pretrvávajúce problémy vo vzťahu k nie vždy transparentnému prevádzaniu práv vyplývajúcich z reštitučných nárokov. Za účelom zvýšenia transparentnosti tohto procesu sa navrhuje, aby v prípade, ak sa náhrada poskytuje v pozemkoch, mohla oprávnená osoba svoj nárok na náhradu pozemku previesť na tretiu osobu až vtedy, keď je dohodnutý konkrétny pozemok. Zároveň sa z dôvodu zvýšenia právnej istoty navrhuje, aby takáto zmluva bola vyhotovená písomnou formou a podpisy účastníkov zmluvy boli úradne osvedčené.
Predložený návrh v článku II predpokladá s cieľom stransparentnenia pravidiel prenajímania, predaja, zámeny a nadobúdania nehnuteľností Slovenským pozemkovým fondom, aby podmienky takéhoto nakladania s nehnuteľnosťami v správe Slovenského pozemkového fondu boli upravené nariadením vlády Slovenskej republiky.
Predkladaný návrh zákona je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, s právom Európskych spoločenstiev a právom Európskej únie.
Prijatie predloženého návrhu zákona nebude mať vplyv na štátny rozpočet, rozpočty obcí alebo rozpočty vyšších územných celkov, iné verejné financie, hospodárenie podnikateľskej sféry a iných právnických osôb, na životné prostredie a nebude mať vplyv na zamestnanosť. Bude mať vplyv na rozpočet Slovenského pozemkového fondu, ktorý ale nie je napojený na štátny rozpočet.
2.Názov návrhu právneho predpisu: Návrh zákona, ktorým sa dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a o zmene a doplnení niektorých zákonov.
Vzhľadom na uvedené je bezpredmetné vyjadrovať sa k bodom 4, 5 a 6.
finančných, ekonomických, environmentálnych vplyvov, vplyvov na zamestnanosť podnikateľské prostredie
1.Odhad vplyvu na verejné financie:
Návrh zákona, ktorým sa dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a o zmene a doplnení niektorých zákonov nebude mať vplyv na štátny rozpočet. Bude mať vplyv na rozpočet Slovenského pozemkového fondu, ktorý ale nie je napojený na štátny rozpočet.
2.Odhad vplyvu na obyvateľov, hospodárenie podnikateľskej sféry a iných právnických osôb:
Návrh zákona nebude mať negatívny vplyv na obyvateľov a na hospodárenie podnikateľskej sféry a iných právnických osôb.
3.Odhad vplyvu na životné prostredie:
Návrh zákona nebude mať negatívny vplyv na životné prostredie.
4.Odhad vplyvu na zamestnanosť:
Návrh zákona nebude mať vplyv na tvorbu pracovných miest.
5.Odhad vplyvu na podnikateľské prostredie:
Návrh zákona nebude mať negatívny vplyv na podnikateľské prostredie.
K bodu 1 (§ 11 ods. 3)
V zákone č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov sa navrhuje rozšíriť okruh pozemkov, ktoré Slovenský pozemkový fond nemôže poskytnúť ako náhradné pozemky, a to z dôvodu, aby sa predišlo takým situáciám, keď Slovenský pozemkový fond vydá oprávnenej osobe ako náhradný pozemok taký pozemok, ktorý je následne potrebné využiť vo verejnom záujme. Ide najmä o pozemky, na ktorých sa plánuje výstavba verejnoprospešnej stavby, priemyselného parku alebo podniku.
K bodu 2 (§ 11 ods. 7 a 8)
Navrhuje sa doplniť platné ustanovenie § 11 o nové odseky 7 a 8.
V odseku 7 sa navrhuje ustanoviť možnosť oprávnenej osobe, aby mohla sama navrhnúť pozemok ako požadovanú náhradu, a to najneskôr päť pracovných dní pred prerokovaním ponuky náhradného pozemku, pričom tento ňou navrhovaný pozemok sa musí nachádzať v okrese, ktorý je súčasťou toho katastrálneho územia, v ktorom sa nachádzal pôvodný pozemok. Tento návrh musí byť urobený písomnou formou.
V odseku 8 sa navrhujú úpravy vzhľadom na pretrvávajúce problémy v praxi pri poskytovaní náhradných pozemkov, a to doplnením ustanovenia o poskytovaní peňažnej náhrady. V prípade, ak oprávnená osoba nebude súhlasiť s poskytnutím náhradného pozemku a pozemok, ktorý sama navrhla jej nebude možné poskytnúť z dôvodov uvedených v zákone, náhrada za pozemky sa tejto oprávnenej osobe poskytne v peniazoch.
K bodu 3 (§ 16 ods. 5)
Platné ustanovenie § 16 ods. 5 sa navrhuje doplniť v tom zmysle, aby v prípade, ak sa náhrada poskytuje v pozemkoch, mohla oprávnená osoba svoj nárok na náhradu previesť na tretiu osobu až vtedy, keď je dohodnutý konkrétny pozemok. Zároveň sa z dôvodu zvýšenia právnej istoty navrhuje, aby takáto zmluva bola vyhotovená písomnou formou a podpisy účastníkov zmluvy boli úradne osvedčené.
K bodu 4 (§ 34b)
Navrhuje sa doplniť prechodné ustanovenie k úpravám účinným od 1. júna 2010 vo vzťahu k už uplatneným nárokom na náhradu, ktoré ešte neboli ukončené. Oprávnenej osobe, ktorej Slovenský pozemkový fond ponúkol náhradný pozemok pred účinnosťou tohto zákona, je Slovenský pozemkový fond povinný ponúknuť nový náhradný pozemok. Navrhuje sa, aby sa prerokovanie tejto novej ponuky náhradného pozemku, vzhľadom na zmeny navrhované v novelizačnom bode 3 (§ 11 ods. 7), mohlo uskutočniť najskôr 1. septembra 2010.
K čl. IIK bodu 1 (§ 34 ods. 3)
Za účelom zvýšenia transparentnosti prenajímania, predaja, zámeny a nadobúdania nehnuteľností Slovenským pozemkovým fondom sa navrhuje doplniť § 34 ods. 3 zákona SNR č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov o splnomocňovacie ustanovenie, na základe ktorého nariadenie vlády Slovenskej republiky upraví podrobnosti o podmienkach prenajímania, predaja, zámeny a nadobúdania nehnuteľností Slovenským pozemkovým fondom.
Ide o legislatívno-technické úpravy, ktoré je potrebné vykonať z dôvodu zmeny navrhovanej v novelizačnom bode 1.
Rovnako ide o legislatívno-technické úpravy, ktoré je potrebné vykonať v zákone NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, a to z dôvodu zmeny navrhovanej v článku II.
K bodu 1 (§ 6 ods. 7)
Navrhuje sa spresniť platné znenie § 6 ods. 7 zákona č. 503/2003 Z. z. o navrátení vlastníctva k pozemkom a o zmene a doplnení zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení neskorších predpisov a ustanoviť, že oprávnená osoba môže sama navrhnúť náhradný pozemok najneskôr päť pracovných dní pred prerokovaním ponuky náhradného pozemku. Tento návrh musí byť urobený písomnou formou.
K bodu 2 (§ 6 ods. 9)
Navrhuje sa rozšíriť okruh pozemkov, ktoré Slovenský pozemkový fond nemôže poskytnúť ako náhradné pozemky, a to z dôvodu, aby sa predišlo takým situáciám, ak Slovenský pozemkový fond vydá oprávnenej osobe ako náhradný pozemok taký pozemok, ktorý je následne potrebné využiť vo verejnom záujme. Ide najmä o pozemky, na ktorých sa plánuje výstavba verejnoprospešnej stavby, priemyselného parku alebo podniku.
K bodu 3 (§ 6 ods. 11 a 12)
Navrhuje sa doplniť platné ustanovenie § 6 o nové odseky 11 a 12.
V odseku 11 sa navrhujú úpravy vzhľadom na pretrvávajúce problémy v praxi pri poskytovaní náhradných pozemkov, a to doplnením ustanovenia o poskytovaní peňažnej náhrady. V prípade, ak oprávnená osoba nebude súhlasiť s poskytnutím náhradného pozemku a pozemok, ktorý sama navrhla jej nebude možné poskytnúť z dôvodov uvedených v zákone, náhrada za pozemky sa tejto oprávnenej osobe poskytne v peniazoch.
V odseku 12 sa navrhuje ustanoviť, aby v prípade, ak sa náhrada poskytuje v pozemkoch, mohla oprávnená osoba svoj nárok na náhradu previesť na tretiu osobu až vtedy, keď je dohodnutý konkrétny pozemok. Zároveň sa z dôvodu zvýšenia právnej istoty navrhuje, aby takáto zmluva bola vyhotovená písomnou formou a podpisy účastníkov zmluvy boli úradne osvedčené.
Navrhuje sa doplniť prechodné ustanovenie k úpravám účinným od 1. júna 2010 vo vzťahu k už uplatneným nárokom na náhradu, ktoré ešte neboli ukončené. Oprávnenej osobe, ktorej Slovenský pozemkový fond ponúkol náhradný pozemok pred účinnosťou tohto zákona, je Slovenský pozemkový fond povinný ponúknuť nový náhradný pozemok. Navrhuje sa, aby sa prerokovanie tejto novej ponuky náhradného pozemku, vzhľadom na zmeny navrhované v novelizačnom bode 1 (§ 6 ods. 7), mohlo uskutočniť najskôr 1. septembra 2010.
Účinnosť zákona sa navrhuje dňom 1. júna 2010.
Schválené vládou Slovenskej republiky uznesením č. 34 zo dňa 13. januára 2010.